ซีไอเอ็มบีบุกให้กู้พลังงาน เชื่อโตได้30%
ซีไอเอ็มบี ไทยคาดสินเชื่อโตกว่า 30% สั่งลุยปล่อยกู้พลังงานวาณิชธนกิจเพิ่มรายได้
2 ก.พ. 2555

ซีไอเอ็มบี ไทยคาดสินเชื่อโตกว่า 30% สั่งลุยปล่อยกู้พลังงานวาณิชธนกิจเพิ่มรายได้
นายสุภัค ศิวะรักษ์ ประธานเจ้าหน้าที่บริหารและกรรมการผู้จัดการใหญ่ ธนาคารซีไอเอ็มบี ไทย กล่าวว่า แม้ว่าการทำแผนธุรกิจในปีนี้ของธนาคารจะยังไม่แล้วเสร็จ แต่เชื่อว่าสินเชื่อธนาคารจะเติบโตได้ไม่ต่ำกว่า 30% หรือเพิ่มขึ้นไม่น้อยกว่า 4 หมื่นล้านบาท จากฐานสินเชื่อปัจจุบัน 1.2 แสนล้านบาท แบ่งเป็นสินเชื่อธุรกิจขนาดใหญ่ 1 ใน 3 สินเชื่อเอสเอ็มอี 25% ส่วนที่เหลือเป็นสินเชื่อรายย่อย
ขณะเดียวกัน ธนาคารจะเน้นให้บริการด้านวาณิชธนกิจเพื่อสร้างรายได้ค่าธรรมเนียม โดยในปีนี้ยังมีธุรกิจที่อยู่ระหว่างการเจรจาอยู่พอสมควร นอกเหนือจากการเป็นที่ปรึกษาการขายหุ้นในตลาดหลักทรัพย์ของบริษัท แอร์เอเชีย
นอกจากนี้ ธนาคารจะหันมาทำตลาดในกลุ่มสินเชื่อพลังงานมากขึ้น โดยคาดว่าจะปล่อยสินเชื่อในกลุ่มพลังงานได้ไม่ต่ำกว่า 5,000-6,000 ล้านบาท ซึ่งธนาคารอยู่ระหว่างเจรจาปล่อยกู้โรงไฟฟ้าขนาดใหญ่ 2 ราย มูลค่าประมาณ 4,000-5,000 ล้านบาท และปล่อยกู้โรงไฟฟ้าพลังงานทางเลือกอีก 1,000 ล้านบาท
ล่าสุด ธนาคารสนับสนุนสินเชื่อแก่บริษัท แม่สะเรียง โซลา เพื่อสร้างโรงไฟฟ้าพลังงานแสงอาทิตย์กำลังการผลิต 3 เมกะวัตต์ วงเงิน 199 ล้านบาท และจะปล่อยสินเชื่อต่อเนื่องอีก 2 โครงการ ได้แก่ โครงการบริษัท นภัส โซลา และห้างฉัตร โซลาร์แพลนท์ วงเงินรวม 240 ล้านบาท